Islamský štát (militantná organizácia)

Islamský štát (skrátene IS), známy aj ako Islamský štát v Iraku a Levante (skr. ISIL), resp. Islamský štát v Iraku a Sýrii (skr. ISIS) alebo Dá’iš, je sunnitská militantná teroristická organizácia, ktorá od roku 2014 ovláda rozsiahle časti Iraku a Sýrie, na ktorých území vyhlásila kalifát.
Dejiny.
Počiatok organizácie sa datuje k roku 2002 a siaha k teroristovi Abú Mus’ab az-Zarkáwímu a k jeho organizácii Al-Káida v Iraku, ktorá sa odštiepila z pôvodnej teroristickej siete Al-Káidy. V roku 2006 sa organizácia premenovala na "Islamský štát v Iraku". Po ich pripojení sa k rebélii proti sýrskemu prezidentovi Baššár al-Asadovi v roku 2013 organizácia zmenila názov na "Islamský štát v Iraku a Levante (ISIL)", niekedy označovaný aj ako "Islamský štát v Iraku a Sýrii". Lídrom organizácie bol od roku 2010 Abú Bakr al-Bagdádí, až do svojej smrti v októbri 2019. Následne bol vymenovaný nový vodca Abu Ibrahim al-Hashimi al-Qurashi. Počas sýrskej občianskej vojny organizácia získala od apríla 2013 kontrolu nad rozsiahlymi časťami Sýrie a v lete 2014 sa po rýchlej ofenzíve rozšírila aj do susedného Iraku. Po dobytí Mosulu v júni 2014 organizácia prijala nový názov "Islamský štát" a vyhlásila na dobytých územiach kalifát.
Pôsobnosť.
Organizácia operuje najmä v Iraku a Sýrii. Hlási sa k novej ére medzinárodného džihádu, pričom jej cieľom je obnova kalifátu založeného na striktnej interpretácii islamského práva šaríja. Organizácia patrí k sunnitskému islamu a ostro vystupuje proti vyznavačom šiitského islamu a iných náboženstiev. Od roku 2013 do súčasnosti organizácia získala v Sýrii rozsiahlu kontrolu nad provinciami "Rakka", "Idlib", "Deir ez-Zor" a "Aleppo", pričom mesto Rakka vyhlásila za hlavné mesto svojho kalifátu. Od roku 2014 vedú príslušníci organizácie úspešnú ofenzívu aj proti regulárnej štátnej armáde v Iraku, keď dobyli strategické mestá Al-Fallúdža, Mosul a Tikrít. V Sýrii má organizácia približne 50 000 bojovníkov a v Iraku 100 000, pričom v obidvoch štátoch rýchlo naberá na sile.. Mnoho bojovníkov tejto organizácie pochádza zo zahraničia, vrátane Európy, Ruska, Číny a USA.
K Islamskému štátu sa neskôr začalo hlásiť aj viacero ďalších radikálnych džihádistických organizácii po celom svete, predovšetkým v Líbyi a v Nigérii (Boko Haram).
Aktivity.
Organizácia je známa páchaním brutálnych teroristických útokov a vojnových zločinov, vrátane masových popráv zajatých vojakov a civilistov. Na dobytých územiach sa organizácia dopúšťa všeobecného porušovania ľudských práv a brutálne utláča všetky náboženské skupiny, ktoré nevyznávajú ich striktnú verziu islamu, pričom rozsiahle násilnosti spáchala hlavne voči šiitom, jezídom, kresťanom, ale aj opozične sa staviacim sunnitom. Tieto aktivity dosiahli v Sýrii a Iraku taký rozsah, že OSN a ľudskoprávne organizácie obviňujú IS z páchania etnických čistiek a genocídy. 
IS má na svedomí aj ničenie kultúrneho a historického dedičstva v Sýrii a Iraku, pričom jej členovia zničili mnoho pamiatok chránených organizáciou UNESCO, vrátane historických miest Nimrúd, Hatra a Palmýra. 
Organizácia uskutočňuje na internete a sociálnych sieťach rozsiahle propagandistické aktivity, v rámci ktorých pravidelne zverejňuje videozáznamy zo svojich zločinov, vrátane brutálnych popráv zajatcov a ničenia pamiatok.
Takmer zánik.
Po roku 2014 sa proti Islamskému štátu sformovala široká koalícia, ktorá spoločným postupom až do roku 2019 viedla útoky na jeho územie. Kampaň spojencov bola pomerne úspešná (napr. naspäť dobyli Mosul v júli 2017). Posledné militantné časti Islamského štátu sa uchýlili do poslednej dediny, ktorá bola pod ich kontrolou – do Al-Baghúzy. Vojenská spojenecká koalícia Britov, Francúzov či Američanov (za pomoci Kurdov) tam nasmerovala svoje taktické útoky – predpokladá sa, že aj vodca ISIS Abu al-Baghdadí sa schováva neďaleko tejto oblasti. V čase najväčšej slávy žilo na území tohto militantného štátu okolo 8 miliónov obyvateľov, v posledných mesiacoch sa toto číslo pohybuje v tisíckach. Niektorí ľudia, ktorí sa zaoberajú aktuálnou situáciou, sa domnievajú, že aj po fyzickom zániku bude ISIS ideologicky silný, a nepochybujú ani o tom, že by mohla znova nastať situácia, keď by sa nanovo vytvoril.
2020.
Islamský štát nezanikol, stále ovláda územie vo veľkosti približne 80 000 kilometrov štvorcových. Darí sa im vzdorovať sýrskym vládnym jednotkám. Často útočia nepredvídateľne a po útoku sa stiahnu do púšte kde je zložité ich dosiahnuť. Ruská armáda proti nemu bojuje v akcii Biela púšť čím môže chcieť skôr podporiť Assadov režim než primárne bojovať proti terorizmu.